Կարևոր է ընդգծել, որ «Tableau» ապարատային բլոկիրատորների և «EnCase Forensic» ծրագրային ապահովման համատեղ կիրառումը հնարավորություն է տալիս կատարել համակարգչային հիշողության կրիչների բազմակողմանի, առավել արագ և ամբողջական հետազոտություններ՝ զգալիորեն մեծացնելով փորձաքննությունների արդյունավետությունը և կրճատելով համակարգչատեխնիկական փորձաքննությունների շրջանակում իրականացվող հետազոտությունների ժամանակահատվածը: Պետք է նշել, որ «UFED Cloud Analyzer» ծրագրային ապահովումը կիրառվելու է Հայաստանի Հանրապետությունում ԱՄՆ դեսպանության կողմից ԹՊԻՀ/INL ծրագրի շրջանակներում «Փորձաքննությունների ազգային բյուրո» ՊՈԱԿ-ին 2016թ-ին նվիրաբերված «Cellebrite UFED Touch Ultimate» փորձագիտական հետազոտական համակարգի արդիականացման և աշխատանքների արդյունավետության բարձրացման նպատակով: «UFED Cloud Analyzer» ծրագրային ապահովումը, այսուհետ հասանելի դարձնելով նաև ամպային տվյալները (օրինակ՝ «Facebook», «Twitter», «Instagram» և այլն), հնարավորություն է տալիս կատարել բջջային հեռախոսների և այլ սարքերի առավել բազմակողմանի և ամբողջական հետազոտություններ՝ արտածելով, վերծանելով և վերլուծելով բջջային հեռախոսների, պլանշետային համակարգիչների և GPS սարքավորումների լայն տեսականիների հիշողություններում պարունակվող ամբողջ տեղեկատվությունը, դրանով իսկ մեծացնելով տարբեր քրեական գործերով նշանակվող փորձաքննությունների իրականցման միջոցով թվային տեղեկատվության հայտնաբերման և ապացույցների շարքը համալրելու հնարավորությունները: «Փորձաքննությունների ազգային բյուրո» ՊՈԱԿ-ում նշված բացառիկ ապարատածրագրային միջոցների կիրառմամբ փորձաքննությունների կատարման արդյունքում զգալիորեն կբարելավվեն Հայաստանի Հանրապետությունում դատափորձագիտական բնագավառում թվային տվյալների հետազոտման, հայտնաբերման և վերլուծության հնարավորությունները, արդյունքում՝ հզորացնելով թվային ապացույցների ձեռք բերման համապատասխան գործիքակազմը: